送李伯英
作者：方回
朝代：宋

paragraphs: 八十三歲李鶴田，我兄事之後八年。
有弟有弟來見我，我亦待之如弟然。
鶴田鶴田真神仙，讀萬卷書忘蹄筌。
鈎銀畫鐵筆下字，咳珠唾玉胸中篇。
維伯英甫父深齋，我未識之人稱賢。
相觀骨骼聽議論，九臯之鳴紹家傳。
□□□□我所敬，論宋勿論唐以前。
文名第一歐永叔，詩名第一黄庭堅。
節義第一文丞相，三士鼎峙撐青天。
隠逸第一□□人，拾吾鶴田其誰旃。
君不見西漢四皓起商顔，羽□□□劉氏綿。
又不見東漢子陵卧嚴灘，足加帝腹摇星躔。
鶴田爲嚴之處則九鼎重，鶴田爲皓之出則九鼎安，吾將以子伯英之行卜之焉。